Document ID: 32009D0908

Reference:
9.12.2009
EL
Επίσημη Εφημερίδα της Ευρωπαϊκής Ένωσης
L 322/28
ΑΠΌΦΑΣΗ ΤΟΥ ΣΥΜΒΟΥΛΊΟΥ
της 1ης Δεκεμβρίου 2009
για τη θέσπιση των μέτρων εφαρμογής της απόφασης του Ευρωπαϊκού Συμβουλίου σχετικά με την άσκηση της προεδρίας του Συμβουλίου και σχετικά με την προεδρία των προπαρασκευαστικών οργάνων του Συμβουλίου
(2009/908/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη Συνθήκη για την ίδρυση της Ευρωπαϊκής Ένωσης, και ιδίως το άρθρο 16 παράγραφος 9,
τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 236 στοιχείο β),
την απόφαση του Ευρωπαϊκού Συμβουλίου της 1ης Δεκεμβρίου 2009 σχετικά με την άσκηση της προεδρίας του Συμβουλίου (1), και συγκεκριμένα το άρθρο 2 τρίτο εδάφιο και το άρθρο 4,
Εκτιμώντας τα εξής:
(1)
Απαιτείται η θέσπιση των μέτρων εφαρμογής της απόφασης του Ευρωπαϊκού Συμβουλίου σχετικά με την άσκηση της προεδρίας του Συμβουλίου (εφεξής «η απόφαση του Ευρωπαϊκού Συμβουλίου»).
(2)
Τα εν λόγω εκτελεστικά μέτρα περιλαμβάνουν τη σειρά με την οποία οι προκαθορισμένες ομάδες τριών κρατών μελών ασκούν την προεδρία για διαδοχικά διαστήματα 18 μηνών, λαμβανομένου υπόψη ότι υπάρχει από 1ης Ιανουαρίου 2007, σύμφωνα με τον εσωτερικό κανονισμό του Συμβουλίου, σύστημα 18μηνων προγραμμάτων του Συμβουλίου που συμφωνούνται μεταξύ των τριών προεδριών οι οποίες ασκούν την προεδρία κατά την εν λόγω περίοδο.
(3)
Σύμφωνα με το άρθρο 1 της απόφασης του Ευρωπαϊκού Συμβουλίου, η σύνθεση των ομάδων πρέπει να λαμβάνει υπόψη την πολυμορφία των κρατών μελών και τις γεωγραφικές ισορροπίες στο πλαίσιο της Ένωσης.
(4)
Ο καταμερισμός των αρμοδιοτήτων μεταξύ κρατών μελών εντός κάθε ομάδας απορρέει από το άρθρο 1 παράγραφος 2 της απόφασης του Ευρωπαϊκού Συμβουλίου. Και στις δύο περιπτώσεις που προβλέπει το άρθρο 2 παράγραφος 1 της παρούσας απόφασης, οι πρακτικές διαδικασίες της συνεργασίας των κρατών μελών στο πλαίσιο κάθε ομάδας καθορίζονται με κοινή συμφωνία από τα συγκεκριμένα κράτη μέλη.
(5)
Επίσης, τα εν λόγω εκτελεστικά μέτρα θα πρέπει να περιλαμβάνουν ειδικούς κανόνες σχετικά με την προεδρία των προπαρασκευαστικών οργάνων του Συμβουλίου Εξωτερικών Υποθέσεων, όπως προβλέπεται στο άρθρο 2 τρίτο εδάφιο της απόφασης του Συμβουλίου.
(6)
Στα περισσότερα εν λόγω προπαρασκευαστικά όργανα η προεδρία θα πρέπει να ασκείται από αντιπρόσωπο του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας (εφεξής «ο Ύπατος Εκπρόσωπος»), ενώ στα λοιπά προπαρασκευαστικά όργανα η προεδρία θα πρέπει να συνεχίσει να ασκείται από την εξάμηνη προεδρία. Στις περιπτώσεις όπου η προεδρία των εν λόγω οργάνων ασκείται από αντιπρόσωπο του Ύπατου Εκπροσώπου, είναι δυνατό να εφαρμοστεί μεταβατική περίοδος.
(7)
Τα προπαρασκευαστικά όργανα που ακολουθούν διαφορετικό σύστημα από εκείνο της εξάμηνης προεδρίας θα πρέπει να απαριθμούνται επίσης στην παρούσα απόφαση, όπως προβλέπεται στο άρθρο 2 τρίτο εδάφιο της απόφασης του Συμβουλίου.
(8)
Η προεδρία των προπαρασκευαστικών οργάνων που δεν κατονομάζονται στην παρούσα απόφαση ασκείται σύμφωνα με το άρθρο 2 της απόφασης του Ευρωπαϊκού Συμβουλίου,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η σειρά με την οποία τα κράτη μέλη καλούνται να ασκήσουν την προεδρία του Συμβουλίου από 1ης Ιανουαρίου 2007 ορίζεται στην απόφαση του Συμβουλίου της 1ης Ιανουαρίου 2007 για τον καθορισμό της σειράς κατά την οποία ασκείται η προεδρία του Συμβουλίου. (2)
Ο καταμερισμός της σειράς των προεδριών σε ομάδες των τριών κρατών μελών, σύμφωνα με το άρθρο 1 παράγραφος 1 της απόφασης του Ευρωπαϊκού Συμβουλίου, παρατίθεται στο Παράρτημα Ι της παρούσας απόφασης.
Άρθρο 2
1.   Κάθε μέλος της ομάδας που αναφέρεται στο άρθρο 1 δεύτερο εδάφιο ασκεί εκ περιτροπής, για εξάμηνη περίοδο, την προεδρία όλων των συνθέσεων του Συμβουλίου, πλην της σύνθεσης εξωτερικών υποθέσεων. Τα λοιπά μέλη της ομάδας επικουρούν την προεδρία σε όλες τις αρμοδιότητές της, βάσει του 18μηνου προγράμματος του Συμβουλίου.
2.   Τα μέλη μιας ομάδας που αναφέρεται στο άρθρο 1 μπορούν να συμφωνούν άλλους διακανονισμούς μεταξύ τους.
3.   Σε αμφότερες τις περιπτώσεις των παραγράφων 1 και 2, οι πρακτικές διαδικασίες της συνεργασίας των κρατών μελών εντός κάθε ομάδας καθορίζονται με κοινή συμφωνία από τα συγκεκριμένα κράτη μέλη.
Άρθρο 3
Η σειρά με την οποία τα κράτη μέλη θα ασκήσουν την προεδρία από 1ης Ιουλίου 2020 θα αποφασισθεί από το Συμβούλιο πριν από την 1η Ιουλίου 2017.
Άρθρο 4
Στα προπαρασκευαστικά όργανα του Συμβουλίου Εξωτερικών Υποθέσεων η προεδρία ασκείται σύμφωνα με τους κανόνες του Παραρτήματος ΙΙ.
Άρθρο 5
Στα προπαρασκευαστικά όργανα που απαριθμούνται στο Παράρτημα ΙΙΙ η προεδρία ασκείται από μόνιμους προέδρους, κατά τα οριζόμενα στο εν λόγω Παράρτημα.
Άρθρο 6
Η παρούσα απόφαση αρχίζει να ισχύει την ημέρα της έκδοσής της.
Δημοσιεύεται στην Επίσημη Εφημερίδα της Ευρωπαϊκής Ένωσης.
Βρυξέλλες, 1 Δεκεμβρίου 2009.
Για το Συμβούλιο
H Πρόεδρος
B. ASK
(1)  ΕΕ L 315 της 2.12.2009, σ. 50.
(2)  ΕΕ L 1 της 4.1.2007, σ. 11.
ΠΑΡΑΡΤΗΜΑ I
Γερμανία
Ιανουάριος-Ιούνιος
2007
Πορτογαλία
Ιούλιος-Δεκέμβριος
2007
Σλοβενία
Ιανουάριος-Ιούνιος
2008
Γαλλία
Ιούλιος-Δεκέμβριος
2008
Τσεχική Δημοκρατία
Ιανουάριος-Ιούνιος
2009
Σουηδία
Ιούλιος-Δεκέμβριος
2009
Ισπανία
Ιανουάριος-Ιούνιος
2010
Βέλγιο
Ιούλιος-Δεκέμβριος
2010
Ουγγαρία
Ιανουάριος-Ιούνιος
2011
Πολωνία
Ιούλιος-Δεκέμβριος
2011
Δανία
Ιανουάριος-Ιούνιος
2012
Κύπρος
Ιούλιος-Δεκέμβριος
2012
Ιρλανδία
Ιανουάριος-Ιούνιος
2013
Λιθουανία
Ιούλιος-Δεκέμβριος
2013
Ελλάδα
Ιανουάριος-Ιούνιος
2014
Ιταλία
Ιούλιος-Δεκέμβριος
2014
Λετονία
Ιανουάριος-Ιούνιος
2015
Λουξεμβούργο
Ιούλιος-Δεκέμβριος
2015
Κάτω Χώρες
Ιανουάριος-Ιούνιος
2016
Σλοβακία
Ιούλιος-Δεκέμβριος
2016
Μάλτα
Ιανουάριος-Ιούνιος
2017
Ηνωμένο Βασίλειο
Ιούλιος-Δεκέμβριος
2017
Εσθονία
Ιανουάριος-Ιούνιος
2018
Βουλγαρία
Ιούλιος-Δεκέμβριος
2018
Αυστρία
Ιανουάριος-Ιούνιος
2019
Ρουμανία
Ιούλιος-Δεκέμβριος
2019
Φινλανδία
Ιανουάριος-Ιούνιος
2020
ΠΑΡΑΡΤΗΜΑ II
ΠΡΟΕΔΡΙΑ ΤΩΝ ΠΡΟΠΑΡΑΣΚΕΥΑΣΤΙΚΩΝ ΟΡΓΑΝΩΝ ΤΟΥ ΣΥΜΒΟΥΛΙΟΥ ΕΞΩΤΕΡΙΚΩΝ ΥΠΟΘΕΣΕΩΝ (1)
Η προεδρία των προπαρασκευαστικών οργάνων του Συμβουλίου Εξωτερικών Υποθέσεων που αναφέρεται στις κατηγορίες 1-4, κατωτέρω, δομείται ως εξής:
1)
Κατηγορία 1 (προπαρασκευαστικά όργανα στον τομέα του εμπορίου και της ανάπτυξης):
H προεδρία των προπαρασκευαστικών οργάνων ασκείται από την εξάμηνη προεδρία του Συμβουλίου.
2)
Κατηγορία 2 (προπαρασκευαστικά όργανα για συγκεκριμένες γεωγραφικές περιοχές)
H προεδρία των προπαρασκευαστικών οργάνων ασκείται από αντιπρόσωπο του Ύπατου Εκπροσώπου.
3)
Κατηγορία 3 (οριζόντια προπαρασκευαστικά όργανα, κυρίως ΚΕΠΠΑ)
H προεδρία των προπαρασκευαστικών οργάνων ασκείται από αντιπρόσωπο του Ύπατου Εκπροσώπου, εκτός των κατωτέρω προπαρασκευαστικών οργάνων, όπου η προεδρία ασκείται από την εξάμηνη προεδρία του Συμβουλίου:
—
Ομάδα «Σύμβουλοι Εξωτερικών Σχέσεων» (RELEX),
—
Ομάδα «Τρομοκρατία (Διεθνείς Πτυχές)» (COTER),
—
Ομάδα για την εφαρμογή ειδικών μέτρων για την καταπολέμηση της τρομοκρατίας (COCOP),
—
Ομάδα «Προξενικές Υποθέσεις» (COCON),
—
Ομάδα «Δημόσιο Διεθνές Δίκαιο» (COJUR), και
—
Ομάδα «Δίκαιο της Θάλασσας» (COMAR).
4)
Κατηγορία 4 (προπαρασκευαστικά όργανα σχετικά με την ΚΠΑΑ)
H προεδρία των προπαρασκευαστικών οργάνων σχετικά με την ΚΠΑΑ ασκείται από αντιπρόσωπο του Ύπατου Εκπροσώπου (2).
Ο Ύπατος Εκπρόσωπος και η εξάμηνη προεδρία συνεργάζονται στενά με σκοπό την εξασφάλιση της συνοχής μεταξύ όλων των προπαρασκευαστικών οργάνων του Συμβουλίου Εξωτερικών Υποθέσεων.
Όσον αφορά τις κατηγορίες 3 και 4, η εξάμηνη προεδρία εξακολουθεί να προεδρεύει των προπαρασκευαστικών οργάνων κατά την έως και 6 μήνες μεταβατική περίοδο μετά την έκδοση της απόφασης του Συμβουλίου για την οργάνωση και τη λειτουργία της Ευρωπαϊκής Υπηρεσίας Εξωτερικής Δράσης (ΕΥΕΔ). Για την κατηγορία 2 η μεταβατική περίοδος είναι έως και 12 μήνες.
Τρόποι διορισμού των προέδρων
Όπου προβλέπει η απόφαση του Ευρωπαϊκού Συμβουλίου ή η παρούσα απόφαση ότι στα προπαρασκευαστικά όργανα (Επιτροπή Πολιτικής και Ασφάλειας και συναφείς ομάδες) προεδρεύει αντιπρόσωπος του Ύπατου Εκπροσώπου, αρμόδιος για του διορισμό του προέδρου είναι ο Ύπατος Εκπρόσωπος. Οι διορισμοί αυτοί πραγματοποιούνται βάσει προσόντων, ενώ διασφαλίουται η κατάλληλη γεωγραφική ισορροπία και διαφάνεια. Ο Ύπατος Εκπρόσωπος εξασφαλίζει ότι το πρόσωπο που προτίθεται να διορίσει ως πρόεδρο απολαύει της εμπιστοσύνης των κρατών μελών. Εάν το πρόσωπο αυτό δεν είναι ακόμα μέλος της Ευρωπαϊκής Υπηρεσίας Εξωτερικής Δράσης, καθίσταται μέλος της σύμφωνα με τις διαδικασίες προσλήψεων της ΕΥΕΔ, τουλάχιστον για τη διάρκεια της θητείας του. Αξιολόγηση της λειτουργίας του συστήματος αυτού θα γίνει στο πλαίσιο της έκθεσης προόδου για την ΕΥΕΔ που προβλέπεται για το 2012.
1.
Προπαρασκευαστικά όργανα στους τομείς του εμπορίου και της ανάπτυξης
Επιτροπή του άρθρου 207
Ομάδα «ΑΚΕ»
Ομάδα «Συνεργασία για την Ανάπτυξη» (DEVGEN)
Ομάδα ΕΖΕΣ
Ομάδα «Αγαθά Διπλής Χρήσης»
Ομάδα Εμπορικών Υποθέσεων
Ομάδα «Βασικά προϊόντα»
Ομάδα «Σύστημα Γενικευμένων Προτιμήσεων»
Ομάδα «Προετοιμασία Διεθνών Διασκέψεων για την Ανάπτυξη/ Σύμβαση των ΗΕ για την καταπολέμηση της απερήμωσης/ Διάσκεψη των Ηνωμένων Εθνών για το εμπόριο και την ανάπτυξη»
Ομάδα «Ανθρωπιστική και Επισιτιστική Βοήθεια»
Ομάδα «Εξαγωγικές Πιστώσεις»
2.
Προπαρασκευαστικά όργανα για συγκεκριμένες γεωγραφικές περιοχές
Ομάδα «Μασράκ / Μαγκρέμπ» (COMAG /MaMa)
Ομάδα «Ανατολική Ευρώπη / Κεντρική Ασία» (COEST)
Ομάδα «Περιοχή Δυτικών Βαλκανίων» (COWEB)
Ομάδα «Μέση Ανατολή / Περσικός Κόλπος» (COMEM / MOG)
Ομάδα «Ασία-Ωκεανία» (COASI)
Ομάδα «Λατινική Αμερική» (COLAT)
Ομάδα «Διατλαντικές Σχέσεις» (COTRA)
Ομάδα «Αφρική» (COAFR)
3.
Οριζόντια προπαρασκευαστικά όργανα (κυρίως ΚΕΠΠΑ)
Ομάδα «Σύμβουλοι Εξωτερικών Σχέσεων» (RELEX)
Ομάδα «Νικολαΐδης»
Ομάδα «Γενικός Αφοπλισμός και Έλεγχος των Εξοπλισμών» (CODUN)
Ομάδα «Μη Διάδοση» (των πυρηνικών όπλων) (CONOP)
Ομάδα «Εξαγωγές Συμβατικών Όπλων» (COARM)
Ομάδα «Ανθρώπινα Δικαιώματα» (COHOM)
Ομάδα «Τρομοκρατία (Διεθνείς Πτυχές)» (COTER) (3)
Ομάδα για την εφαρμογή ειδικών μέτρων για την καταπολέμηση της τρομοκρατίας (COCOP) (3)
Ομάδα «ΟΑΣΕ και Συμβούλιο της Ευρώπης» (COSCE)
Ομάδα «Ηνωμένα Έθνη» (CONUN)
Ad hoc Ομάδα «Ειρηνευτική Διαδικασία στη Μέση Ανατολή» (COMEP)
Ομάδα «Δημόσιο Διεθνές Δίκαιο» (COJUR, COJUR-ICC)
Ομάδα «Δίκαιο της Θάλασσας» (COMAR)
Ομάδας «Προξενικές Υποθέσεις» (COCON)
Ομάδα «Διοικητικές Υποθέσεις και Εθιμοτυπία ΚΕΠΠΑ» (COADM)
4.
Προπαρασκευαστικά όργανα σχετικά με την ΚΠΑΑ
Στρατιωτική Επιτροπή (EUMC)
Ομάδα της Στρατιωτικής Επιτροπής (EUMCWG)
Πολιτικο-στρατιωτική Ομάδα (PMG)
Επιτροπή πολιτικής διαχείρισης κρίσεων (CIVCOM)
Ομάδα «Ευρωπαϊκή Πολιτική Όπλων»
(1)  Αναθεώρηση του πεδίου εφαρμογής και της οργάνωσης των δομών εργασίας στον τομέων των εξωτερικών υποθέσεων θα διεξαχθεί αμέσως μετά την 1η Δεκεμβρίου 2009, ιδιαίτερα όσον αφορά τον τομέα της ανάπτυξης. Οι διακανονισμοί όσον αφορά την προεδρία των αναθεωρημένων ομάδων εργασίας θα πρέπει, εάν κρίνεται απαραίτητο, να προσαρμόζονται σύμφωνα με τις γενικές αρχές που εμφαίνονται στο παρόν Παράρτημα.
(2)  Της Στρατιωτικής Επιτροπής και της Ομάδας εργασίας της Στρατιωτικής Επιτροπής (EUMCWG) θα εξακολουθήσει να προεδρεύει αιρετός πρόεδρος, όπως εμφαίνεται στο Παράρτημα ΙΙΙ, όπως συνέβαινε και πριν από την έναρξη ισχύος της παρούσας απόφασης.
(3)  Το ζήτημα της Ομάδας «Τρομοκρατία (Διεθνείς Πτυχές)» (COTER) και της Ομάδας για την εφαρμογή ειδικών μέτρων για την καταπολέμηση της τρομοκρατίας (COCOP) θα εξεταστεί επίσης στο πλαίσιο των συζητήσεων για τις δομές εργασίας στον τομέα ΔΕΥ.
ΠΑΡΑΡΤΗΜΑ III
ΠΡΟΕΔΡΟΙ ΤΩΝ ΠΡΟΠΑΡΑΣΚΕΥΑΣΤΙΚΩΝ ΟΡΓΑΝΩΝ ΤΟΥ ΣΥΜΒΟΥΛΙΟΥ ΜΕ ΜΟΝΙΜΗ ΠΡΟΕΔΡΙΑ
Αιρετή προεδρία
Οικονομική και Δημοσιονομική Επιτροπή
Επιτροπή Απασχόλησης
Επιτροπή Κοινωνικής Προστασίας
Στρατιωτική Επιτροπή (1)
Επιτροπή Οικονομικής Πολιτικής
Επιτροπή Χρηματοπιστωτικών Υπηρεσιών
Ομάδα της Στρατιωτικής Επιτροπής (1)
Ομάδα του Κώδικα Δεοντολογίας (Φορολογία των επιχειρήσεων)
Προεδρεύονται από τη Γενική Γραμματεία του Συμβουλίου
Επιτροπή Ασφάλειας
Ομάδα «Ενημέρωση»
Ομάδα «Επεξεργασία νομικών δεδομένων»
Ομάδα «Ηλεκτρονικές Επικοινωνίες»
Ομάδα «Κωδικοποίηση της νομοθεσίας»
Ομάδα «Γλωσσομαθείς Νομικοί»
Ομάδα «Νέα Κτίρια»
(1)  Βλ. επίσης το Παράρτημα ΙΙ.

Summary:
Εξωτερική πολιτική και πολιτική ασφαλείας — Ο ρόλος του Συμβουλίου και του Ευρωπαϊκού Συμβουλίου
Εξωτερική πολιτική και πολιτική ασφαλείας — Ο ρόλος του Συμβουλίου και του Ευρωπαϊκού Συμβουλίου
 
ΣΥΝΟΨΗ ΤΩΝ ΑΚΟΛΟΥΘΩΝ ΚΕΙΜΕΝΩΝ:
Συνθήκη για την Ευρωπαϊκή Ένωση — Άρθρο 15
Συνθήκη για την Ευρωπαϊκή Ένωση — Άρθρο 21
Συνθήκη για την Ευρωπαϊκή Ένωση — Άρθρο 26
Απόφαση 2001/78/ΚΕΠΠΑ για τη σύσταση της επιτροπής πολιτικής και ασφάλειας
Απόφαση 2001/79/ΚΕΠΠΑ για τη σύσταση της στρατιωτικής επιτροπής της Ευρωπαϊκής Ένωσης
Απόφαση 2000/354/ΚΕΠΠΑ για τη σύσταση επιτροπής πολιτικής διαχείρισης κρίσεων
Απόφαση 2009/908/ΕΕ για τη θέσπιση των μέτρων εφαρμογής της απόφασης του Ευρωπαϊκού Συμβουλίου σχετικά με την άσκηση της προεδρίας του Συμβουλίου και σχετικά με την προεδρία των προπαρασκευαστικών οργάνων του Συμβουλίου
ΠΟΙΟΣ ΕΙΝΑΙ Ο ΣΚΟΠΟΣ ΤΩΝ ΑΡΘΡΩΝ ΚΑΙ ΤΩΝ ΑΠΟΦΑΣΕΩΝ;
Τα άρθρα της συνθήκης καθορίζουν τον ρόλο του Ευρωπαϊκού Συμβουλίου και του Συμβουλίου της Ευρωπαϊκής Ένωσης (Συμβούλιο) στην κοινή εξωτερική πολιτική και πολιτική ασφαλείας (ΚΕΠΠΑ) της ΕΕ, η οποία περιλαμβάνει την κοινή πολιτική ασφάλειας και άμυνας. Οι αποφάσεις παρέχουν τις νομικές βάσεις για τη σύσταση ορισμένων εκ των κύριων επιτροπών και προπαρασκευαστικών οργάνων του Συμβουλίου, των οποίων αντικείμενο αποτελεί η εξωτερική πολιτική και πολιτική ασφάλειας, και καθορίζουν τον τρόπο συγκρότησης της προεδρίας τους.
ΒΑΣΙΚΑ ΣΗΜΕΙΑ
Στο άρθρο 26 ορίζονται οι ρόλοι του Ευρωπαϊκού Συμβουλίου και του Συμβουλίου στα πλαίσια της ΚΕΠΠΑ:το Ευρωπαϊκό Συμβούλιο καθορίζει τις γενικές πολιτικές κατευθύνσεις και θέτει προτεραιότητες· το Συμβούλιο ορίζει και υλοποιεί τις εν λόγω προτεραιότητες.Ευρωπαϊκό ΣυμβούλιοΤο άρθρο 26 απαιτεί από το Ευρωπαϊκό Συμβούλιο ναπροσδιορίζει τα στρατηγικά συμφέροντα της ΕΕ·καθορίζει τους στόχους και τους γενικούς προσανατολισμούς της ΚΕΠΠΑ, συμπεριλαμβανομένων των θεμάτων άμυνας·εκδίδει τις απαιτούμενες σχετικές αποφάσεις. Οι εν λόγω προσανατολισμοί και στόχοι βασίζονται στις αρχές της εξωτερικής δράσης της ΕΕ και στους στόχους της που καθορίζονται στο άρθρο 21, οι οποίοι περιλαμβάνουν:τη διαφύλαξη των αξιών, των θεμελιωδών συμφερόντων, της ασφάλειας, της ανεξαρτησίας και της ακεραιότητας της ΕΕ·την εδραίωση και στήριξη της δημοκρατίας, του κράτους δικαίου και των δικαιωμάτων του ανθρώπου·τη διατήρηση της ειρήνης, την πρόληψη των συγκρούσεων και την ενίσχυση της διεθνούς ασφάλειας·την προώθηση διεθνούς συστήματος που θεμελιώνεται στην ενισχυμένη πολυμερή συνεργασία και τη χρηστή παγκόσμια διακυβέρνηση. Τα βασικά συμφέροντα και οι βασικές αρχές της ΕΕ καθορίζονται επί του παρόντος στην παγκόσμια στρατηγική της ΕΕ για την εξωτερική πολιτική και την πολιτική ασφαλείας. Ο Πρόεδρος του Ευρωπαϊκού Συμβουλίου εκπροσωπεί την ΕΕ διεθνώς σε θέματα που αφορούν την ΚΕΠΠΑ σε επίπεδο αρχηγών κρατών και/ή κυβερνήσεων, χωρίς καμία επίδραση στις αρμοδιότητες του Ύπατου Εκπροσώπου της Ένωσης για Θέματα Εξωτερικής Πολιτικής και Πολιτικής Ασφάλειας. Ο Ύπατος Εκπρόσωπος συμμετέχει στις εργασίες του Ευρωπαϊκού Συμβουλίου.ΣυμβούλιοΚατά τον καθορισμό και την υλοποίηση των προσανατολισμών του Ευρωπαϊκού Συμβουλίου, το Συμβούλιο οφείλει να διασφαλίζει την ενότητα, τη συνοχή και την αποτελεσματικότητα της δράσης της ΕΕ. Στο Συμβούλιο Εξωτερικών Υποθέσεων (ΣΕΥ) της ΕΕ προεδρεύει ο Ύπατος Εκπρόσωπος. Ορισμένες επιτροπές και προπαρασκευαστικά όργανα υποστηρίζουν τις εργασίες του ΣΕΥ, συμπεριλαμβανομένων των εξής:της Επιτροπής Πολιτικής και Ασφάλειας·της Στρατιωτικής Επιτροπής·της Επιτροπής Πολιτικής Διαχείρισης Κρίσεων (γνωστής και ωςCivCom)·των ομάδων εργασιών της ΚΕΠΠΑ. Η Ευρωπαϊκή Υπηρεσία Εξωτερικής Δράσης, η οποία συστάθηκε δυνάμει της απόφασης 2010/427/ΕΕ μετά την έναρξη ισχύος της Συνθήκης της Λισσαβώνας (βλέπε σύνοψη), επικουρεί το Συμβούλιο στην εφαρμογή της ΚΕΠΠΑ.
ΑΠΟ ΠΟΤΕ ΕΦΑΡΜΟΖΟΝΤΑΙ ΤΑ ΑΡΘΡΑ ΚΑΙ ΟΙ ΑΠΟΦΑΣΕΙΣ;
Τα άρθρα εφαρμόζονται από την έναρξη ισχύος της Συνθήκης της Λισσαβώνας, την 1η Δεκεμβρίου 2009. Η απόφαση 2001/78/ΚΕΠΠΑ εφαρμόζεται από τις 22 Ιανουαρίου 2001. Η απόφαση 2001/79/ΚΕΠΠΑ εφαρμόζεται από τις 11 Ιουνίου 2001. Η απόφαση 2000/354/ΚΕΠΠΑ εφαρμόζεται από τις 22 Μαΐου 2000. Η απόφαση 2009/908/ΕΕ εφαρμόζεται από τις 1 Δεκεμβρίου 2009.
ΓΕΝΙΚΟ ΠΛΑΙΣΙΟ
Για περισσότερες πληροφορίες, βλέπε:Συμβούλιο της ΕΕ Ευρωπαϊκό Συμβούλιο
ΒΑΣΙΚΑ ΚΕΙΜΕΝΑ
Ενοποιημένη απόδοση της Συνθήκης για την Ευρωπαϊκή Ένωση — Τίτλος III — Διατάξεις περί των θεσμικών οργάνων — Άρθρο 15 (ΕΕ C 202 της 7.6.2016, σ. 23-24)
Ενοποιημένη απόδοση της Συνθήκης για την Ευρωπαϊκή Ένωση — Τίτλος V — Γενικές διατάξεις για την εξωτερική δράση της Ένωσης και ειδικές διατάξεις σχετικά με την κοινή εξωτερική πολιτική και πολιτική ασφαλείας — Κεφάλαιο 1 — Γενικές διατάξεις για την εξωτερική δράση της Ένωσης — Άρθρο 21 (ΕΕ C 202 της 7.6.2016, σ. 28-29)
Ενοποιημένη απόδοση της Συνθήκης για την Ευρωπαϊκή Ένωση — Τίτλος V — Γενικές διατάξεις για την εξωτερική δράση της Ένωσης και ειδικές διατάξεις σχετικά με την κοινή εξωτερική πολιτική και πολιτική ασφαλείας — Κεφάλαιο 2 — Ειδικές διατάξεις σχετικά με την κοινή εξωτερική πολιτική και πολιτική ασφαλείας — Τμήμα 1 — Κοινές διατάξεις — Άρθρο 26 (πρώην άρθρο 13 ΣΕΕ) (ΕΕ C 202 της 7.6.2016, σ. 31)
Απόφαση 2001/78/ΚΕΠΠΑ του Συμβουλίου, της 22ας Ιανουαρίου 2001, για τη σύσταση της επιτροπής πολιτικής και ασφάλειας (ΕΕ L 27 της 30.1.2001, σ. 1-3)
Απόφαση 2001/79/ΚΕΠΠΑ του Συμβουλίου, της 22ας Ιανουαρίου 2001, για τη σύσταση της στρατιωτικής επιτροπής της Ευρωπαϊκής Ένωσης (ΕΕ L 27 της 30.1.2001, σ. 4-6)
Απόφαση 2000/354/ΚΕΠΠΑ του Συμβουλίου, της 22ας Μαΐου 2000, για τη σύσταση επιτροπής πολιτικής διαχείρισης κρίσεων (ΕΕ L 127 της 27.5.2000, σ. 1)
Απόφαση 2009/908/ΕΕ του Συμβουλίου, της 1ης Δεκεμβρίου 2009, για τη θέσπιση των μέτρων εφαρμογής της απόφασης του Ευρωπαϊκού Συμβουλίου σχετικά με την άσκηση της προεδρίας του Συμβουλίου και σχετικά με την προεδρία των προπαρασκευαστικών οργάνων του Συμβουλίου (ΕΕ L 322 της 9.12.2009, σ. 28-34)
Οι διαδοχικές τροποποιήσεις της απόφασης 2009/908/ΕΕ έχουν ενσωματωθεί στο αρχικό κείμενο. Αυτή η ενοποιημένη έκδοση αποτελεί απλώς εργαλείο τεκμηρίωσης.
ΣΥΝΑΦΗ ΚΕΙΜΕΝΑ
Απόφαση 2010/427/ΕΕ του Συμβουλίου, της 26ης Ιουλίου 2010, για τον καθορισμό της οργάνωσης και της λειτουργίας της Ευρωπαϊκής Υπηρεσίας Εξωτερικής Δράσης (ΕΕ L 201 της 3.8.2010, σ. 30-40)
τελευταία ενημέρωση 12.01.2021